**PREŠERNOV NATEČAJ 2015/16**

***»Drugo in dokončno zmagoslavje je za Slovence dosegel Prešeren. Postavil je visoko mero zahtevnosti jezika in od njega štejeta slovenščina in slovenska kultura svoje evropsko rojstvo, svojo visoko dobo. Jezik je s svojo poezijo udomil med govoreče jezike sveta. Drugi pisci, slikarji, glasbeniki in znanstveniki so to vsedejanje dopolnjevali, lepšali in krasili, bogatili jezik in slovensko stavbo duha. Dom, v katerem bivamo. Jezik je dom. V njem smo.«***

 ***Tone Pavček***

Te pretanjene in skrbno izbrane besede pesnika vas letos nagovarjajo, da tudi vi okrasite in dopolnite ta naš skupni dom z besedami, barvami, podobami, ujetimi v trenutek, ali s premikajočimi sena filmskem traku, z akordiali plesnimi gibi.

Letošnji Prešernov natečaj bo tradicionalno potekal od 3. decembra do 22. januarja.

Svoje ustvarjanje in poustvarjanje na literarnem, likovnem, glasbenem, fotografskem, filmskem, plesnem in gledališkem področju zberite ter sestavite v urejeno celoto, ki ne bo samo delček, ampak bo predstavljala kontinuiteto vašega ustvarjanja.

Izdelke **vložite v kuverto** (likovne in fotografske tudi ustrezno zaščitite), **kuverto opremite s šifro**, ki jo v **zaprti pisemski ovojnici** tudi **dešifrirajte**; in nato oddajte prispevke v tajništvu.

Natančnejša navodila boste lahko prebrali v prihodnji številki Borca in na šolskih spletnih straneh.

***Dijaki in profesorji prav tako vsako leto z veseljem pričakujemo vašo proslavo ob kulturnem prazniku in zato seveda verjamemo, da boste sodelovali na natečaju za kreativni scenarij proslave ob slovenskem kulturnem prazniku. Vabimo posameznike ali skupine (morda tudi razrede), da se predstavijo s svojim predlogom izvedbe proslave. Scenarije oddajte profesorici Alenki Miklavc do 18. decembra 2015 ali najkasneje takoj po novoletnih počitnicah*.**

**RAZPISNI POGOJI**

***Literarno področje***

Prispevki naj bodo plod daljšega ustvarjanja in raznoliki. Če ustvarjate na različnih področjih, oddajte likovne in morda literarne prispevke ločeno.

Če ustvarjate več zvrsti literature, lahko oddaste pesmi, prozo in dramatiko, lahko pa se odločite samo za eno zvrst.

Med vašimi literarnimi stvaritvami izberite tiste, ki predstavljajo neko celoto – pesmi, proza, kratke zgodbe, dramski poskusi – in lahko predstavijo vašo poetiko, metaforiko, tematiko, snov ali morda samo vaš ustvarjalni duh. Komisija ne more vrednotiti vašega ustvarjanja, če ima pred seboj le dve ali tri pesmi ali kratek spis o neki temi. Oddani prispevek opremite s šifro, jo dešifrirajte v zaprti kuverti, ki jo dodajte v kuverto skupaj s prispevkom.

***Likovno področje***

Vse prispevke z likovnega področja (slike, kiparska dela) primerno zavarujte in prav tako opremite s šifro ter jo dešifrirajte v zaprti kuverti, ki jo prilepite na zadnjo stran izdelka.

***Glasbeno in plesno področje***

Na Prešernov natečaj lahko prijavite solistične ali skupinske avtorske vokalne, inštrumentalne, vokalno-inštrumentalne ali plesne dosežke vašega kreativnega ustvarjanja. Lahko se tudi odločite za kompozicijsko tehniko (ročna notacija ali notacija s primernim računalniškim glasbenim programom), računalniško kompozicijo, aranžiranje glasbenega dela, improvizacijo ali stilistično tehniko, klasični ali sodobni ples.

Vsaka skladba oz. vaše avtorsko delo mora biti posneto v video, midi, wav ali mp3 obliki, dolžina skladbe oz. plesa mora biti od 3 do 6 minut, predložiti je potrebno partituro vašega dela in obvezno sestavek v obsegu 200-300 besed, kjer pojasnite namen nastanka vašega dela, njegovo razumevanje vsebine oz. naslova, proces izdelave (ideje, viri, notni osnutki, plesni koraki …) in sam rezultat oz. vaš avtorski izdelek kot celoto. Ne pozabite: zapakirano in šifrirano ovojnico oddajte s pripisom »GLA«!

***Fotografija***

Fotografije, ki jih boste oddali na natečaj, naj bodo  v enem izmed navedenih formatov: 13 x 18, 30 x 40 ali 30 x 45. Posamezna kolekcija naj bo vedno v enakem formatu. To navodilo je potrebno zaradi morebitne uporabe fotografij za kasnejšo razstavo. Manjši format ni primeren za razstavo. Digitalnega ali kakšnega drugega medija, na katerem se nahajajo posnetki, ne prilagajte v kuverto s kolekcijo. Komisija bo namreč ocenjevala samo fotografije.

Število fotografij v posamezni kolekciji naj bo od 3 do največ 10 in naj bodo ustrezno  pritrjene na podlago, skupaj s podlago naj ne presegajo A3 formata oziroma zgoraj navedene največje dimenzije. V kolikor posameznik sodeluje z več kolekcijami, naj bo vsaka samostojna in opremljena s svojo šifro. Posamezni dijak lahko sodeluje največ s tremi različnimi kolekcijami.

Posamezna kolekcija naj bo vsebinsko zaključena. Tema fotografij, ki sodelujejo na natečaju v obliki kolekcij,  ni določena. Posamezne fotografije ne bodo vključene v tekmovanje. Pomeni, da je težišče  na ustrezno izbrani kolekciji.

Šifra mora biti razvidno označena na kuverti, v kateri se nahaja kolekcija. Podatki o avtorju so skupaj s šifro posebej priloženi v manjši kuverti.

***Filmsko področje***

***FILM/VIDEO/ANIMACIJA***

Na Prešernov natečaj lahko prijavite kratki igrani / dokumentarni / eksperimentalni film/video/animacijo. Film/video je lahko posnet z mobilnim telefonom, fotoaparatom ali kamero. Animacija je lahko narejena v kateri koli tehniki (stop-motion, objektna, lutkovna, s plastelinom, računalniška …). Žanrskih in vsebinskih omejitev ni. Film/video/animacija naj ne presega 5 minut. Izdelek oddajte na cd-ju/dvd-ju v enem izmed naštetih formatov: .avi, .vob., .mov, .mp4 in .mpg. Animacije pa v formatih: .gif, .avi ali .swf. Izdelku priložite obvezne podatke: avtorstvo, lokacijo, čas snemanja/izdelave, tehnično ekipo (zvok, montaža, fotografija, kamera …). Izdelek naj spremlja tudi zelo strnjen sinopsis ter zgoščena razlaga vašega dela (namen, učinek, tehnika projekta).

Ne pozabite: zapakirano in šifrirano ovojnico oddajte v tajništvu z oznako »F/V/A«.

 Predsednica komisije za Prešernov natečaj

 Alenka Miklavc, prof